Venäjän presidentti Vladimir Putinin mukaan leikkaukset eivät vaaranna armeijan uudistuksia.

Venäjä aikoo leikata merkittävästi puolustusmenojaan. Presidentti Vladimir Putinin mukaan puolustusmenojen karsiminen on eräs keskeisistä säästötoimenpiteistä Venäjän valtion ensi vuoden budjetissa. Leikkaukset ovat mitä todennäköisimmin huomattavia.

– Tämä ei tarkoita armeijan ja laivaston uudelleenvarustelun hyllyttämistä. Käymme läpi puolustustilaukset ja kehitämme uuden ohjelman. Joitakin leikkauksia ensi vuodeksi on kuitenkin suunnitteilla, Putin totesi tapaamisessaan Yhtenäinen Venäjä valtapuolueen ryhmäjohtajan Vladimir Vasiljevin kanssa.

Venäläisen RBC:n mukaan Putin totesi hiljattain amerikkalaisohjaaja Oliver Stonen dokumenttielokuvassa, että Venäjä pyrkii vetämään puolustusmenonsa 2,7–2,8 prosenttiin bruttokansantuotteesta seuraavan kolmen vuoden aikana. SIPRI:n mukaan sen nykyinen taso on 5,4 prosentin luokkaa.